**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Ένωσης Υπαλλήλων Πυροσβεστικού Σώματος Περιφέρειας Στερεάς Ελλάδας .**

Τηλ.: **6974881331,** fax: **2674022211,** web site: [**www.eakp.gr**](http://www.eakp.gr), email: **info@eakp.gr**

 **Λαμία 8/ 3/ 2025**

 Προς: Όλα τα μέλη Ε.Υ.Π.Σ Περ/ρειας Στερεάς Ελλάδος

**ΑΝΑΚΟΙΝΩΣΗ ΚΑΛΕΣΜΑ ΓΙΑ ΤΗΝ ΓΕΝΙΚΗ ΣΥΝΕΛΕΥΣΗ**

**Συναδέλφισσες – Συνάδελφοι**

 Η **Ε**νωτική **Α**γωνιστική **Κ**ίνηση **Π**υροσβεστών Στερεάς Ελλάδος σας καλεί σε μαζική ενεργή συμμετοχή στην επερχόμενη Γενική Συνέλευση, η οποία θα πραγματοποιηθεί την **Δευτέρα** στις **10/3/2025** στην **αίθουσα της Π.Υ. ΒΙ.ΠΕ. Λαμίας και ώρα 09:30**. Η συνέλευση αυτή αποτελεί μια μοναδική ευκαιρία για να συζητήσουμε, να ακούσουμε και να αποφασίσουμε μαζί για θέματα που αφορούν όλους μας, καθώς και για το επαγγελματικό μας μέλλον.

 **Θα γίνει ανάλυση από την ΕΑΚΠ των τρεχουσών ζητημάτων** που επηρεάζουν τις συνθήκες εργασίας μας, και θα λάβουμε αποφάσεις για τις μελλοντικές κινήσεις και στρατηγικές της οργάνωσής μας για πιο δυναμικό αγώνα, για να διεκδικήσουμε την ικανοποίηση των σύγχρονων αναγκών μας και την αναβάθμιση του Πυροσβεστικού Σώματος και της πυροπροστασίας. **Η συμμετοχή σας είναι εξαιρετικά σημαντική,** καθώς η Γενική Συνέλευση αποτελεί το ανώτατο όργανο λήψης αποφάσεων της Ένωσης. Κάθε γνώμη, κάθε πρόταση και κάθε ψήφος έχουν σημασία. Μόνο μέσα από την ενεργή συμμετοχή όλων μας μπορούμε να διασφαλίσουμε ότι οι αποφάσεις που θα ληφθούν θα αντανακλούν πραγματικά τις ανάγκες και τις επιδιώξεις του συνόλου των εργαζομένων.

Σας καλούμε να ενημερωθείτε για τα θέματα που θα συζητηθούν και να ετοιμαστείτε να συμβάλετε με τις απόψεις και τις προτάσεις σας. Η δημοκρατική διαδικασία και η συλλογική λήψη αποφάσεων είναι οι πυλώνες της δύναμής μας.

**Μην αφήσετε κανέναν να αποφασίσει για εσάς χωρίς εσάς.**

Τα σημερινά συνδικαλιστικά όργανα που ηγούνται την Ένωσή μας ακολουθούν τις αναποτελεσματικές και αποσπασματικές λύσεις που εφαρμόστηκαν και στο παρελθόν από τις κυβερνήσεις, με τον ίδιο ακριβώς στόχο, να ρίξουν στάχτη στα μάτια του λαού, ότι πάρθηκαν μέτρα για τον εργασιακό μας βίο και την πυροπροστασία.

**Αυτοί που θα εκλεγούν** στο αμέσως επόμενο διάστημα, πρέπει να απαιτήσουν από την πολιτική ηγεσία να δεσμευτεί για όλα τα προβλήματα που μας ταλανίζουν χρόνια τώρα.

**Αυτοί που θα εκλεγούν**, πρέπει να οργανώσουν τον αγώνα μεσώ των **κινητοποιήσεων στη Βουλή και στο Υπουργείο, πριν και κατά την έναρξη της νέα αντιπυρικής περιόδου.**

**Αυτοί που θα εκλεγούν** πρέπει να διεκδικήσουν να καλυφθούν οι μεγάλες ελλείψεις του Π.Σ. σε προσωπικό, μέσα, εξοπλισμό, υποδομές, που παραμένουν ίδιες και για το **2025**, εξαιτίας της υποχρηματοδότησης και να καλυφθουν οι μεγάλες ελλείψεις και στις υπηρεσίες που είναι αρμόδιες για την πρόληψη των δασικών πυρκαγιών (Δασική υπηρεσία, Πολιτική Προστασία).

 **Η παράταξη της ΔΑΚΥΠΣ που είναι στο προεδρείο απέδειξε ότι δεν μπορεί και δεν θέλει να αγωνιστεί και να διεκδικήσει λύσεις για τα μεγάλα και σοβαρά προβλήματα που αντιμετωπίζουμε ως εργαζόμενοι.**

**Η ΑΕΠ είναι ακριβώς στην ίδια κατεύθυνση, αφού ούτε μια φορά δεν στήριξε καμία από τις προτάσεις της ΕΑΚΠ για την οργάνωση αγωνιστικών κινητοποιήσεων!**

Συναδέλφισσες - Συνάδελφοι ελπίζουμε να σας δούμε όλους στην Γενική Συνέλευση, για να δουλέψουμε μαζί για ένα καλύτερο μέλλον, για ανθρώπινες συνθήκες εργασίας.

Η ενότητα και η συλλογική δράση μας είναι το κλειδί για την επίτευξη των στόχων μας και την προστασία των δικαιωμάτων μας.

Ενισχύουμε την προσπάθεια της **Ενωτικής Αγωνιστικής Κίνησης Πυροσβεστών** για να δυναμώσει ο αγώνας που θα δώσει λύση στα προβλήματα στον εργασιακό μας χώρο. Είναι αναγκαίο και απαραίτητο να βγουν συμπεράσματα από τους συναδέλφους, συγκρίνοντας όταν η Ε.Α.Κ.Π. συμμετείχε στο προεδρείο της Ένωσης, το Σωματείο μας είχε αγωνιστική κατεύθυνση και δράση και οι εργαζόμενοι ένοιωθαν να προστατεύονται αποτελεσματικά τα εργασιακά και επαγγελματικά τους δικαιώματα από την περίοδο 2002 που **η Ε.Α.Κ.Π.** αναδείχτηκε 1η δύναμη και ήταν στο τιμόνι της Ένωσης.

**Μαζί με την ΕΑΚΠ μπορούμε να κάνουμε τη διαφορά!**

**Συναδέλφισσες – Συνάδελφοι**

**Αισιοδοξούμε με την δικιά σας στήριξη στην εκλογική μάχη που θα δοθεί για τα όργανα της Ένωσης, η Ε.Α.Κ.Π. να δυναμώσει, πάντα είμαστε στο πλευρό σας και παλεύουμε για τα προβλήματα των πυροσβεστών, οργανώνουμε την αγωνιστική τους διεκδίκηση και θα παλεύουμε σταθερά και αταλάντευτα για την οριστική λύση τους, μέσα από την προοπτική για την δημιουργία ενός ισχυρού πλειοψηφικού αγωνιστικού πόλου.**

**ΟΛΟΙ ΜΑΖΙΚΑ ΤΗΝ ΔΕΥΤΕΡΑ ΣΤΙΣ 10 ΜΑΡΤΙΟΥ ΣΤΗ ΓΕΝΙΚΗ ΣΥΝΕΛΕΥΣΗ**

**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**